Broj: 711-I-1335-P-119/18-03-8

Zagreb, 13. rujna 2018.

**Povjerenstvo za odlučivanje o sukobu interesa** (u daljnjem tekstu: Povjerenstvo),u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva,na temelju članka 30. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Marka Skokandića, zamjenika gradonačelnika Grada Korčule do 28. svibnja 2017.g.,** pokrenutom Odlukom Povjerenstva broj: 711-I-491-P-119/18-02-8 od 6. travnja 2018.g., na 22. sjednici, održanoj 13. rujna 2018.g., donosi sljedeću

**ODLUKU**

1. **Propustom da po pisanom pozivu Povjerenstva, u danom roku, koji je protekao 28. studenoga 2017.g., podnese pravilno i potpuno ispunjeni obrazac izvješća o imovinskom stanju dužnosnika, povodom prestanka obnašanja dužnost zamjenika gradonačelnika Grada Korčule, dužnosnik Marko Skokandić, zamjenik gradonačelnika Grada Korčule do 28. svibnja 2017.g., počinio je povredu članka 10. ZSSI-a u vezi s člankom 8. i 9. ZSSI-a.**
2. **Za povredu ZSSI-a, opisanu pod točkom I. ove izreke, dužnosniku Marku Skokandiću neće se izreći sankcija s obzirom da je od prestanaka obnašanja dužnosti zamjenika gradonačelnika Grada Korčule proteklo više od 12 mjeseci.**

Obrazloženje

Povjerenstvo je na 4. sjednici, održanoj 6. travnja 2018.g., pokrenulo postupak za odlučivanje o sukobu interesa protiv dužnosnika Marka Skokandića, zamjenika gradonačelnika Grada Korčule do 28. svibnja 2017.g., zbog moguće povrede članka 8. i 9. ZSSI-a, koja proizlazi iz propusta da po pisanom pozivu Povjerenstva u danom roku, koji je protekao 28. studenoga 2017.g., podnese pravilno i potpuno ispunjeni obrazac izvješća o imovinskom stanju dužnosnika, povodom prestanka obnašanja dužnost zamjenika gradonačelnika Grada Korčule.

Člankom 3. stavkom 1. podstavkom 43. ZSSI-a propisano je da se dužnosnicima u smislu navedenog Zakona smatraju i gradonačelnici, općinski načelnici i njihovi zamjenici. Stoga je i Marko Skokandić, povodom obnašanja dužnost zamjenika gradonačelnika Grada Korčule koju je obnašao do 28. svibnja 2017.g., bio obvezan postupati sukladno odredbama ZSSI-a.

Člankom 8. stavkom 1. ZSSI-a propisana je obveza dužnosnika da u roku od 30 dana od dana stupanja na dužnost podnesu Povjerenstvu izvješće s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Člankom 8. stavkom 2. ZSSI-a propisano je da su dužnosnici obvezni u roku od 30 dana po prestanku obnašanja javne dužnosti podnijeti Povjerenstvu izvješće o svojoj imovini.

Člankom 9. ZSSI-a, propisano je da su dužnosnici dužni u izvješću o imovinskom stanju dužnosnika unijeti podatke o načinu stjecanja imovine i izvorima sredstava kojima je kupljena pokretna i nepokretna imovina koju su dužni prijaviti. Dužnosnici su dužni istinito i potpuno odgovoriti na pitanja o imovini, izvorima sredstava i načinu njezina stjecanja, a koja se odnose na njega te osobe o čijem je imovinskom stanju dužnosnik obvezan izvijestiti.

Člankom 20. stavkom 3. ZSSI-a propisano je da obveze koje za dužnosnika proizlaze iz članaka 8. i 9. ZSSI-a, počinju danom stupanja na dužnost i traju dvanaest mjeseci od dana prestanka obnašanja dužnosti.

Člankom 10. ZSSI-a propisano je da će Povjerenstvo, ako utvrdi da dužnosnik nije ispunio obveze iz članka 8. i članka 9. ZSSI-a, pisanim putem zatražiti od dužnosnika ispunjenje obveze. Rok za ispunjenje navedene obveze ne može biti duži od 15 dana od dana primitka pisanog zahtjeva. Ako dužnosnik ne ispuni obvezu u danom roku, Povjerenstvo će pokrenuti postupak protiv dužnosnika zbog kršenja odredbi iz članka 8. i članka 9. ZSSI-a.

Uvidom u Registar dužnosnika Povjerenstvo je utvrdilo kako je dužnosnik Marko Skokandić prestao obnašati dužnost zamjenika gradonačelnika Grada Korčule 28. svibnja 2017.g.

U provedenoj prethodnoj (administrativnoj) provjeri Povjerenstvo je utvrdilo kako dužnosnik Marko Skokandić nije u roku od 30 dana po prestanku obnašanja dužnost zamjenika gradonačelnika Grada Korčule podnio izvješće o imovinskom stanju dužnosnika.

Sukladno članku 10. stavku 1. ZSSI-a, Povjerenstvo je zaključkom broj 711-I-1852-IK-3035/17-01-10 od 3. studenoga 2017.g. pozvalo dužnosnika Marka Skokandića da u roku od 15 dana od dana primitka zaključka podnese Povjerenstvu ispunjeni obrazac izvješća o imovinskom stanju dužnosnika sukladno uputi iz obrazloženja navedenog zaključka. Uvidom u zaprimljenu povratnicu, Povjerenstvo je utvrdilo da je navedeni zaključak dužnosniku uredno dostavljen 13. studenoga 2017.g.

S obzirom da dužnosnik u danom roku od 15 dana od dana primitka gore navedenog zaključka nije ispunio obveze iz članka 8. i članka 9. ZSSI-a, Povjerenstvo je na temelju članka 10. stavka 3. ZSSI-a pokrenulo predmetni postupak zbog moguće povrede odredbi članka 8. i članaka 9. ZSSI-a. Odluka o pokretanju postupka dostavljena je dužnosniku 18. lipnja 2018.g. te se na istu dužnosnik nije očitovao.

Slijedom navedenog, utvrđeno je da je dužnosnik Marko Skokandić propustio po pisanom pozivu Povjerenstva, u danom roku, koji je protekao 28. studenog 2017. g., podnijeti pravilno i potpuno ispunjeni obrazac izvješća o imovinskom stanju dužnosnika povodom prestanka obnašanja dužnost zamjenika gradonačelnika Grada Korčule, čime je počinio povredu članka 10. ZSSI-a u vezi s člankom 8. i 9. ZSSI-a te je odlučeno kao u točki I. izreke ove odluke.

Člankom 42. stavkom 1. ZSSI-a propisane su sankcije koje se mogu izreći za povredu odredbi navedenog Zakona. Člankom 42. stavkom 3. ZSSI-a propisano je da će za povredu odredbi članaka 10. i 27. ZSSI-a Povjerenstvo izreći sankciju obustave isplate dijela neto mjesečne plaće i javno objavljivanje odluke Povjerenstva, iz čega proizlazi da se za povredu odredbe članka 8. i 9. ZSSI-a u ne može izreći sankcija opomena. Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo može izreći u rasponu od 2.000,00 do 40.000,00 kn.

Uvažavajući okolnost da je u trenutku donošenja ove Odluke proteklo više od 12 mjeseci od dana prestanka obnašanja dužnosti zamjenika gradonačelnika Grada Korčule, Povjerenstvo dužnosniku nije izreklo sankciju.

Slijedom navedenog, odlučeno je kao što je to navedeno u izreci ovoga akta.

PREDSJEDNICA POVJERENSTVA

 Nataša Novaković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Marko Skokandić, elektronička dostava

2. Objava na internetskoj stranici Povjerenstva

3. Pismohrana